Triumfen var til at tage og føle på for stortalentet Jan Ø. Jørgensen, da han torsdag besejrede landsmanden Peter Gade og spillede sig i kvartfinalen ved Super Serie-turneringen Indonesia Open. Fredag kom den unge dansker så ned på jorden igen, da han tabte sin kvartfinale til japanske Kenichi Tago med cifrene 16-21, 21-17 og 14-21. Den 20-årige dansker kom i kampens første sæt helt skævt fra start og kom hurtigt bagud med 1-6. Og efter 14 minutter havde Jørgensen afgivet første sæt. Danskeren kom dog tilbage i kampen og tvang Kenichi Tago ud i et afgørende tredje sæt. Men igen fik Jan Ø. Jørgensen en forfærdelig indledning på sættet og var nede med 1-9. Jørgensen kæmpede bravt for at komme tilbage i opgøret, men kom sig aldrig over sin elendige begyndelse på tredje sæt og måtte se Kenichi Tago snuppe semifinalepladsen. /ritzau/

Opsummering:
Torsdag blev aalborgensiske Jan Ø. Jørgensen den blot anden dansker i 10 år, der besejrede Peter Gade. Fredag stoppede festen dog for Jørgensen, der røg ud af Indonesia Open.